1) Res gestae divi Augusti, 34:

In consulatu sexto et septimo, p[ostquam bella civil]ia exstinxeram, per consensum universorum [potitus rerum omn]ium, rem publicam ex mea potestate in sena[tus populique Romani a]rbitrium transtuli. Quo pro merito meo, senatu[s consulto, Augustus appe]llatus sum et laureis postes aedium mearum v[estiti publice coronaq]ue civica super ianuam meam fixa est [et clupeus aureu]s in [c]uria Iulia positus, quem mihi senatum [populumque Romanu]m dare virtutis clem[entiaequ]e iustitia[e et pietatis caussa testatum] est pe[r e]ius clupei [inscription]em]. Post id tem[pus auctoritate omnibus praestiti, potest]atis au[tem n]ihilo ampliu[s habui quam ceteri qui m]ihi quoque in ma[gis]tra[t]u conlegae [fuerunt].

2) Res gestae divi Augusti 20:

Duo et octoginta templa deum in urbe consul sex[tum ex auctoritate] senatus refeci, nullo praetermisso quod e[o] temp[ore refici debebat].

3) Plin. Nat. hist. XVI, 40, 201:

Abies admirationis praecipuae visa est in nave, quae ex Aegypto Gai principis iussu obeliscum in Vaticano circo statutum quattuorque truncos lapidis eiusdem ad sustinendum eum adduxit.

4) Svet. Divi Aug. 30,1:

Spatium urbis in regiones vicosque divisit.

4b) Porph. ad Hor. Sat. II 3, 281:

Ab Augusto enim Lares, id est dii domestici, in compitis positi sunt et libertini sacerdotes dati, qui Augustales appellati.

4c) Plin. Nat. Hist. III 66:

Ipsa (scil. urbs) dividitur in regiones XIIII, compita Larum CCLXV.

5) Svet. Divi Aug. 31, 4:

Nonnulla etiam ex antiquis caerimoniis paulatim abolita restituit, ut ... ludos Saeculares et Compitalicios ... Compitales Lares ornari bis anno instituit vernis floribus et aestivis.

5b) Ov. Fasti V 145-146:

 Mille Lares Geniumque ducis, qui tradidit illos,

 Urbs habet, et vici numina trina colunt.

6) Svet. Divi Aug. 52:

Templa, quamvis sciret etiam proconsulibus decerni solere, in nulla tamen provincia nisi communi suo Romaequae nomine recepit.

7) Liv. Per. 139:

Civitates Germaniae cis Rhenum et trans Rhenum positae oppugnantur a Druso et tumultus, qui ob censum exortus in Gallia erat, componitur.

Ara dei Caesaris ad confluentem Araris et Rhodani dedicata, sacerdote creato C. Iulio Vercondaridubno Aeduo.